ক লকাতা আন্তর্জাতিক বইমেলায় এবার যে দেশটি ‘থিম’ হিসেবে এসেছে, সেটি হল কোস্টা রিকা। ‘হ্যাপি প্ল্যানেট ইন্ডেক্স’ অনুযায়ী বলা হয়, কোস্টা রিকা নাকি বিশ্বের সুখীতম দেশ। শান্তিপ্রিয় এই দেশটির কোন ‘স্ট্যান্ডিং আর্মি’ নেই। রাষ্ট্রপুঞ্জের ‘ইউনিভার্সিটি অফ পিস’ এই দেশেই প্রতিষ্ঠিত। এই দেশের সাক্ষরতার মান প্রায় ৯৮ শতাংশ ! এই সময়ের অস্থিরতা আর মানসিক উদ্বেগের ধূসর পরিবেশের মধ্যে এই দেশটিকে ‘থিম’ হিসেবে নির্বাচনের সিদ্ধান্ত অন্যভাবে ভাবায় ! যে কোনও কিছুর উত্তরণের জন্য প্রয়োজন মানসিক উদারতার, ধ্বনাত্বক চিন্তা-ভাবনার। বইমেলার কথা উঠলেই যেমন একটা উৎসবের ছবি ভেসে ওঠে, তেমনই একটা বড় অংশ নানান ঋণাত্বক প্রসঙ্গও তুলে আনেন। তাঁরা বলেন, মেলায় লোকে বই কিনতে যান না, বরং আর পাঁচটা মেলার মতো শীতের দিনে হুল্লোড় করতে বইমেলায় আসেন। তবে, যে কথাটা সবচেয়ে বেশি বলা হয়, তা হল, মানুষ নাকি বইমেলায় শুধু খাবার খেতেই যান !
এইসব নেতিবাচক মন্তব্যের বিপরীতে দাঁড়িয়ে বলা যায়, যতটা বেশি করে এসব দেখানো হয়, পুরো ব্যাপারটা আসলে তেমন নয়। ময়দান থেকে যখন মেলা সরিয়ে নিয়ে যাওয়া হয়েছিল মিলনমেলা প্রাঙ্গণে, তখনও বলা হয়েছিল— কে যাবে অত দূরে ! কিন্তু এখন মেলায় গেলেই দেখা যায়, কত মানুষের ভিড় সেখানে ! কিছু মানুষ বলে চলেন, সেভাবে ভাল লেখা খুব বেশি হচ্ছে না অার তাই তেমন বই বিক্রিও হচ্ছে না ! কিন্তু মেলায় গেলে তেমনটা মনে হয় না মোটেই। বড় প্রকাশনীর বাইরে যেমন দুপুর থেকেই লাইন পড়ে যায়, তেমন মেজো কিংবা তথাকথিত ছোট প্রকাশনীর স্টলেও মানুষ যান, বই কেনেন। সঙ্গে বই এবং লেখালিখি নিয়ে যেসব সেমিনার, আলোচনা সভা, কবিতাপাঠ এবং বইপ্রকাশ হয়, ভিড় হয় সেসব জায়গাতেও। এসবই গুরুত্বপূর্ণ। 
অা গের দিনের মানুষজন, যাঁরা আগের কালের মেলা দেখেছেন, তাঁদের কারও কারও হয়তো এই মেলাটা মেনে নিতে সমস্যা হয়। হয়তো তাঁঁদের মনে হয়, কিছু হচ্ছে না ! কিন্তু আমাদের জীবনের কোন আঙ্গিকটা আর আগের মতো রয়েছে ! সব জায়গাতেই এমন সব পরিবর্তন হয়েছে, যা বিস্ময়কর। সেই নিরিখে দেখলে বইমেলাতেও যে পরিবর্তন হবে, সেটাই তো স্বাভাবিক। আর, হওয়া ঠিক কাকে বলে? কতটা হলে সেটা হওয়া হয়ে ওঠে, সেটাও ভেবে দেখা দরকার। কিছু হওয়ার মাপকাঠিটা কী? শুধু ‘হচ্ছে না’ বলে যে ঋণাত্বক প্রচারটা চলে, তার বিপরীত একটা জনমতও যে আছে, সেটা বইমেলা হাতেকলমে দেখিয়ে দেয়। তবে, আমাদের এটাও দেখতে হবে, খাবারের স্টলের মাঝে, টিভি চ্যানেলের স্টলের ভিড়ে বইয়ের স্টল যেন হারিয়ে না যায় ! বিয়েতে বর-কনের চেয়ে সানাইওলা যদি বেশি গুরুত্ব পান, তবে তা অবশ্যই চিন্তার বিষয় ! 
ডিজিটাল দুনিয়া, ই-বুকের এই প্রযুক্তি-জমানায় দু’মলাটের বই যে এখনও সমানভাবে বেঁচেবর্তে আছে, তাই-বা কম কীসের ! পুরনো পাঠকের সঙ্গে সঙ্গে সে নতুন পাঠকও তৈরি করছে। এই একবিংশ শতকে নানান বিরুদ্ধতার মুখোমুখি দাঁড়িয়ে আমরা যে বইমেলার আয়োজন করছি, যাচ্ছি সেখানে, কিনছি বই, তা আমাদের সাফল্যই ! 
কোস্টা রিকাকে শুধু থিম করলেই হবে না। ভাল জিনিসকে কী করে উন্নততর করা যায়, সেটাও শিখতে হবে অামাদের।